O tallo creix prolargando-se por a multiplicación celular d'os meristemos apicals, en una forma de creiximiento que se diz creiximiento primario. Todas as especies de plantas superiors tienen creiximiento primario, o qual ye responsable d'o creiximiento en altaria. O creiximiento secundario ye o producto d'a multiplicación celular en os meristemos secundarios, que son o cámbium y o felocheno, distribuius a lo largo d'o tallo. Iste tipo de creiximiento condiciona que o tallo s'ixample, y ye caracteristico d'as plantas lenyosas.